Papersnake/gushiwen huggingface dataset:
和祖上人见贻
赵蕃（宋代）

久客黄金尽，思归白发添。
春泥妨驿路，细雨泊僧檐。
骤喜诗情浃，还增酒律严。
云山会终往，瓶锡岂长淹。
暇日六咏其一{双白鸭}
张耒（宋代）

已断鹰隼猜，仍叨主人惠。
皎洁静天姿，双栖莫相忌。
次程斗山村居韵十首
杨公远（宋代）

村疃多幽趣，谁言景象稀。
云欹山卸帽，苔长石添衣。
一岁惊春老，千林觉绿肥，
可怜双蛱蝶，又傍菜花飞。
十绝句寄赵帅
陈造（宋代）

从公日日醉中归，插鬓长分最好枝。
旧约何如趁新约，浪言灯夕胜花时。
颂古九首
释梵思（宋代）

婆子几年寻剑客，赵州勘破有譊讹。
解使不由来富贵，风流何在著衣多。
客途新柳
胡慎仪（清代）

金缕毵毵舞态新，额黄初试正宜人。参差灞岸含朝露，掩映章台报早春。

青眼慵舒还是梦，修眉未展画难真。风流绰约谁能似，张绪当年最得神。
次前人赠奉使高丽安焘密学
赵抃（宋代）

为嘉航海北徂南，双节勤劳帝命衔。日下亟驰传诏使，江边遥讶过洋帆。

才谋锐若金曾砺，德操刚同玉更镵。机务须贤应并用，诗人莫惜咏岩岩。
早秋夜雨寄怀毕展叔先生 其二
张问陶（清代）

杜甫秦州作，天真协古风。从来惟白眼，终岁感飞蓬。

诗骨秋愈炼，禅心老更空。世人浑不识，举酒酹青桐。
燕歌行七解 其五 艳歌何尝行
于慎行（明代）

何为侘傺长吁。但当饮旨酒，吹笙竽。二十为侍中郎，三十执金吾。

四十虽不大贵，车马骎骎往来，公卿长者居。

但当在五陵，陌上快独呼。鸡走狗被服襜褕。

男儿堕地，横绝四海，皇皇日夜，心一何愚。畴昔相追随，斗酒从游盘。

一日不相及，中道与君成间关。束发奉明主，忠诚夙所殚。

上有公家三尺，下为众庶所观。彼美人子，何为营营，日夜诚足叹。
送郑少卿景望知建宁
陈傅良（宋代）

有志须身健，关心在岁寒。
一时诸老尽，多见大名难。
湖海方连旱，瓯闽适少宽。
为州人不乏，千万强加餐。
送别
皎然（唐代）

闻说情人怨别情，霜天淅沥在寒城。

长宵漫漫角声发，禅子无心恨亦生。
于时春也，慨然有江湖之思，寄赠柳九陇
卢照邻（唐代）

提琴一万里，负书三十年。晨攀偃蹇树，暮宿清泠泉。

翔禽鸣我侧，旅兽过我前。无人且无事，独酌还独眠。

遥闻彭泽宰，高弄武城弦。形骸寄文墨，意气托神仙。

我有壶中要，题为物外篇。将以贻好道，道远莫致旃。

相思劳日夜，相望阻风烟。坐惜春华晚，徒令客思悬。

水去东南地，气凝西北天。关山悲蜀道，花鸟忆秦川。

天子何时问，公卿本亦怜。自哀还自乐，归薮复归田。

海屋银为栋，云车电作鞭。倘遇鸾将鹤，谁论貂与蝉。

莱洲频度浅，桃实几成圆。寄言飞凫舄，岁晏同联翩。
答临干云谷二首 其一
庞尚鹏（明代）

春水年年上钓矶，扁舟今趁暮潮归。羊裘已被虚名累，须向沧洲著布衣。
【越调】斗鹌鹑_咏雪云幕重
王仲元（元代）

咏雪
云幕重封，风刀劲刮。玉絮轻持，琼苞碎打，粉叶飘扬，盐花乱撒。一色白，六出花，密密疏疏，潇潇洒洒。
【紫花儿】莹玉缘高山岭岫，水晶碾陆地楼台，玻璃砌老树槎丫。蚕食柔叶，蟹走平沙。时霎，列壁铺琼迷万瓦，随风高下。蝶粉翩翻，蜂翅交杂。
【秃厮儿】应时候在深冬暮腊，高盈户报丰稔年华，驱蝗入土将瘴气压。真祥瑞，耀国家，堪夸。
【圣药王】是宜开绣闼，斟玉斝，泛羊羔美酒味偏佳。乐韵杂，歌调雅，肉屏风岁列女娇娃，开宴竞奢华。
【幺】不觉的酒力加，和气多，佳人争赏笑喧哗。玉纤将雪片拿，玉钩将雪地踏。子见等光人貌两交加，似一片玉无暇。
【紫花儿】秦岭寒迷去马，剡溪冻驻行舟差，蔡城喧起鹅鸭。读书冷落，高卧贫乏。由他，且则走斝飞觥受用咱，直吃的醉时才罢。笑相偎绣被香腮，风流如纸帐梅花。
【尾】唤家重且把毡帘下，教侍妾高烧绛蜡。读书舍烹茶的淡薄多，销金帐里传杯的快活煞。
依太司成忠铭韵哭伯丈孝铭暨孺子莫氏
张子翼（明代）

海上忽惊双旅讣，亲故闻耗泣如注。经筵退食写哀词，九歌壹似悬河诉。

孔怀千里情未舒，临飧不觉发长吁。浮云世事原多幻，郁结衷肠转似痴。

身世茫茫识不蚤，今古要离三尺草。东海岂能遏逝波，西崦谁复挥馀杲。

枕上黄粱梦寐间，修文地下何漫漫。蒿里云深埋玉树，薤露歌残裂肺肝。

吁嗟孝铭遽止此，天道无知谅谁语。蛉长蟪短竟何禆，燕壁秦关良自苦。

邸佩难招月下魂，空遗穗帏向黄昏。春生池草聊成梦，鹤唳霜天不可闻。

黄尘碧水真难测，兼葭倚玉情何极。我亦衔环未报君，慇勤更向楚些悉。

忆曾结媾为儿曹，独惭齐大恐媒劳。群议于公最相协，缔缘奚阻鸠嗷嗷。

奕世蓝田多远籍，从此定祥冯月下。鲁水遥怜赠别时，建江追记欣娱夜。

薛家彩凤最联翩，天衢继序相周旋。羯末封胡祢世系，以古方今何间然。

平生耿耿负奇气，宇宙翻为分内事。然藜文史惜三馀，倚马才华高七步。

兰台思欲绍鸿休，关山千里雁横秋。辞家敢恤风尘苦，仗剑兼为竹帛谋。

嗣徽夫人偕氏莫，尖岭之阳曰望族。克相可以媲藻蘋，清操不啻如冰玉。

尔来旅次效辛勤，鸡鸣遬遬告温温。悬知尺绳初系日，亦仗夫人有里言。

田家荆树念同育，济济雍雍又肃肃。实有姜被共寒暄，岂如汉家舂斗粟。

曼倩金马岂隐沦，兵厨伯氏最相亲。鹓行雁序无燕粤，弟劝兄酬似主宾。

二仲延伫意更款，星河忽逐流光转。屈指风帆计驿程，楼前祇拟斟常满。

讵意泉台成永别，昂霄梓杞俄中折。夫人先逝公已随，前缘更向酆都结。

太史离怀三载馀，遥睇天南祇剑书。一生世业成乌有，半世功名赋子虚。

尝胆悬萤何所用，劫灰尽付南柯梦。乡评最惜宠元龙，卜居犹殊石骀仲。

间关惟有仲兄来，长衿戢戢向书斋。连床不觉更筹永，望柩何曾笑眼开。

华堂何处追欣晏，苏韶无地重相见。驹影真从隙里过，鹡飞徒向原中羡。

过客从来不易邀，风飘雨骤不终朝。三十年馀何仅仅，八千里外更寥寥。

人生谁不遘阳九，丘首祇争先与后。孤儿未育名未成，物论于公曾厌否。

属纩幸有伯在傍，万里骨肉相扶将。家乡回首知何处，行路闻之亦慨慷。

京邸忧危曾遣仆，悲伤不觉公愈蹙。力疾犹能强致书，书中后事惓惓嘱。

太史捧之不忍忘，临风祇自增悲伤。江州司马拟长恨，海天寄我一哀章。

公于尘世浑如寄，精英犹在佛光寺。从容召赋上玉楼，西天苦海何须避。

公于昆季尽堪凭，岂论螽羽暨螟蛉。死若复生生不愧，泉路知公目已暝。

世德可传还可继，奕奕书香岂坠地。樵游牧唱且随缘，春雨秋霜永弗替。

青青陇上有圭田，千年烟火自绵绵。纵于气数曾乖舛，却多人事肯周全。

区区株守如匏系，世上彭殇祇一致。谁能白日生羽翰，想当乘此终归去。

滕城郁郁雨潇潇，琼海归魂万里遥。故乡恒干应栖止，帝遣巫阳不用招。

嗟公此生长已矣，须悟庄生齐物理。古往今来逆旅间，水碧山青秋色里。
杂兴五首 其一
范浚（宋代）

雉骄有擅泽，鸡雄亦专栖。乘人肆桀傲，未异雉与鸡。

虚张尽客气，不知堕危机。雉骄或登俎，鸡雄亦为牺。

嗟尔桀傲子，不戒将安之。
赠饶州韦之晋别驾
朱湾（唐代）

天道不可问，问天天杳冥。如何正月霜，百卉皆凋零。

爝火乱白日，夜光杂飞萤。贾生贤大夫，所以离汉庭。

河色本异洛，渭流颇殊泾。清浊共朝宗，滔滔曾莫停。

巨川用舟楫，傅说匡武丁。大船胶潢洿，不使济沧溟。

中夜击唾壶，仰头望天庚。三台位尚阙，群象徒荧荧。

鸾翮时暂铩，龙门昼常扃。心倾下士尽，眼顾贫交青。

幽室养虚白，香茶陶性灵。应将混荣辱，讵肯甘膻腥。

至道是吾本，浮云劳我形。手中菩提子，身外《莲花经》。

兴来步出门，长啸临江亭。毫端洒垂露，赋里摇文星。

大音比叫钟，大智同挈瓶。巴歌利节曲，布鼓随雷霆。

陋巷一簟食，在原双鹡鸰。每怀受施恩，长记座右铭。

食惠饱复饭，饮仁醉还醒。绵绵寄生叶，泛泛无根萍。

萍岂不随流，爱君水清泠。叶岂不恋本，爱君树芳馨。

彷徨窃三省，感激终百龄。开閤眷已重，扫门心匪宁。

铅刀冀效割，钝刃思发铏。危弦托在兹，实愿知音听。
洞庭
李焘（宋代）

镜面千顷阔，修眉一带横。
湖深有龙蛰，山静少人行。
似与真仙约，都无世俗情。
鸟啼猿叫歇，轩乐有余声。
大驾视牲南郊
袁袠（明代）

大路调仙驭，朱旗列禁城。
帝牛三月系，田烛九衢明。
日并龙旒出，山将彩旄迎。
横汾卑汉咏，禋祀秉皇情。
白下集沈生予明府席上赋得春草
谋堚（明代）

芳杜夺幽色，秦淮客路遥。
青莲邀笛步，绿锁赛工桥。
柔雨生三径，残烟认六朝。
梦归南浦里，几个别魂消。
和李子仪学士上元
苏颂（宋代）

倾都繁盛数宵中，知是钧天第几重。
岧阙开筵纡警跸，彩山张乐戏鱼龙。
月华高下随灯丽，春色融和入酒浓。
拟逐胜游行乐去，长年于事亦无悰。
次韵颜孝立
葛胜仲（宋代）

亦识韶华不肯留，时危那更事嬉游。羁怀不办愁花雨，空廪惟知望麦秋。

顾我端忧宜燥吻，如公无事合扶头。曲生漫助齐眉饷，清洗钱塘两玉舟。
九锁山十咏 其二 栖真洞
邓牧（元代）

何年采真游，遗此栖遁迹。流泉金石奏，伏鼠霜雪色。

浮世几兴亡，残棋耿苔石。
李氏园
李复（宋代）

城近斜临南郭路，地宽分得奉诚园。
垂竿引水穿回径，种竹成阴补坏垣。
晓露不收荷已败，新霜将落柿初繁。
天晴野旷秋风厉，借榻虚堂负午暄。
无锡东郭送友人游越
刘长卿（唐代）

客路风霜晓，郊原春兴馀。平芜不可望，游子去何如。

烟水乘湖不，云山适越初。旧都怀作赋，古穴觅藏书。

碑缺曹娥宅，林荒逸少居。江湖无限意，非独为樵渔。
杏花天
吴文英（宋代）

鬓棱初剪玉纤弱。早春入、屏山四角。少年买困成欢谑。人在浓香绣幄。

霜丝换、梅残梦觉。夜寒重、长安紫陌。东风入户先情薄。吹老灯花半萼。
薛舍人见征恩赐香并二十八字同寄
吴融（唐代）

往岁知君侍武皇，今来何用紫罗囊。

都缘有意重熏裛，更洒江毫上玉堂。
登积金峰
张学景（清代）

石磴半空上，松涛万壑吟。偶因寻药至，不觉入云深。

树密藏丹室，泉飞挂碧岑。始知仙境静，终古涤凡心。
续琴操哀姑南 兴言自古四之四
谢翱（宋代）

兴言自古，使我速老。麋鹿是游，姑苏荒草。起秣我马，裴回旧乡。

姑山不改，风景忘亡。谁触尘埃，不见日月。梨园云散，羽林鸟没。

吞声踯躅，悲风四来。尔非遗民，胡独不哀。
咏鲁仲连诗
阮卓（南北朝）

鲁连有高趣，意气本相求。笑罢秦军却，书成燕将愁。

聊弃南金赏，方从沧海游。寄言人世客，非君能见留。
傅禅人空谷
释智愚（宋代）

洞然非洞亦非盘，个里有神谁解看，
未启口前先应诺，听时莫被耳根谩。
都下竹枝词
方文（清代）

金丝烟是草中妖，天下何人喙不焦？
闻说内廷新有禁，微醺不敢厕宫僚。
杂咏 其一
柯振岳（清代）

寒暑变气候，旦暮成古今。蜉蝣与蟪蛄，安知霜雪侵。

陶公一世杰，曰予惜分阴。
和单君范古意六首·农
陈著（宋代）

岁事有丰歉，官税无减除。
谁知山中田，沙土多蒿蒌。
秋来倘有成，犹恐才半租。
或其水旱至，不足偿耰锄。
叹息家百亩，无复三代初。
妻儿忽相问，明朝饮何如。
十闰诗 其九 闰除夕
成鹫（清代）

闰馀已成岁，春入不知年。老长三旬腊，穷多一月缘。

痴呆先待价，粥饭后还钱。明发开新历，生涯十二篇。
盍簪楼杂咏十首 其十
霍与瑕（明代）

鹤发朱颜老，何当驾屡过。秋衫绵葛杂，时果柿蕉多。

携盒情何限，投壶酒每酡。别来空怅望，林麓故阿那。
寄叠山谢年丈
柴随亨（宋代）

短剑悲歌浙水湾，疾风吹梦到西山。
应知薇蕨同滋味，莫道匡时更辙环。
清明感事
王禹偁（宋代）

日转秋千影渐斜，忍闻弦管在邻家。
儿童不惯贫滋味，刚拾榆钱索买花。
沈丘县遇冬至夜会夷仲明叔
毕仲游（宋代）

佳节无佳句，留连小县城。客来炉火著，人静佛灯明。

把酒随时俗，高吟属弟兄。令人惊岁月，屈指是新正。
传神悦躬上人
陈舜俞（宋代）

倦辔曾投林下宿，短篷重见越江边。
人归河岳仪型在，事隔桑溟特色传。
弟子共谈庭际柏，公卿多识社中莲。
高风自出空王侣，驰誉丹青是可怜。
送赵状元赴湖州幕
徐玑（宋代）

玉陛传胪晓，身居第一功。绝班知礼异，专局信儒崇。

贤俊科名上，邦家事业中。规模垂广远，鼎鼐蓄含洪。

更化方今务，经时志已通。莅人惟简直，修己在谦冲。

日旦清风发，江晴野雾空。奉亲游宦喜，初向水晶宫。
意难忘
蔡琬（清代）

残月黄昏。看花摇幽砌，风递微凉。无言当薄暮，小立怯空廊。

情滴滴，泪双双，缩地竟何方。望眼穿、山遥水杳，人远天长。

推心知好难偿。记临歧数语，回首神伤。新愁偏叠叠，旧事梦茫茫。

魂已断，意难忘。辘轳百回肠。谅此恨、人间谁解，稽首慈航。
省躬诗 其十五
曹于汴（明代）

画史先盘礴，一择敌化工。万事未当前，胡不虚其中。
读宛陵先生诗
陆游（宋代）

欧尹追还六籍醇，先生诗律擅雄浑。
导河积石源流正，维岳崧高气象尊。
玉磬漻漻非俗好，霜松郁郁有春温。
向来不道无讥评，敢保诸人未及门。
和赵莲奥剑
卫宗武（宋代）

岂无三尺铁，巧事犀玉妆。
惟君匣中藏，百鍊侔步光。
小试锋莫当，崖石中开张。
会须斩奸邪，晔晔神光扬。
未逊古佩刀，公辅夸王祥。
斯物由天成，匪但工之良。
后湖纪事和同僚联句韵 其二
陈恩（明代）

岛屿双双碧印湖，中分一水小桥孤。图书辐辏高连栋，花木云屯密荫衢。

王气金陵终古在，清歌玉树隔江无。相从了却公家事，且倒黄门粉署壶。
诗一首
张唐民（宋代）

阴风碧里鳞鳞瓦，落日红中缕缕烟。
无讼正如高隐发，隆冬方似早春天。
州民富庶风光好，谁信常忧满二年。
楚余生千里过访乞诗四绝以赠其行 其三
胡应麟（明代）

零雨萧骚滴夜眠，送君愁上木兰船。征途不为南风恶，何限黄鹂碧树前。
惠安县斋咏梅
陈执中（宋代）

去年边上见梅花，醉眼淹留未到家。
今日岭南攀折得，忽惊身又在天涯。
白梅
王冕（元代）

冰雪林中著此身，不同桃李混芳尘。
忽然一夜清香发，散作乾坤万里春。
西江月（咏丁香菊）
陈师道（宋代）

浅色千重柔叶，深心一点娇黄。只消可意更须香。好个风流模只。

玉蕊今谁攀折，诗人此日凄凉。正须蛮素作伊凉。与插钗傍鬓上。
归州
张商英（宋代）

归州男子屈灵均，归乡女儿王昭君。山穷林薄不肥沃，生尔才貌空绝群。

男为逐臣沉湘水，女嫁穹庐夫万里。汉宫无色楚无人，丑陋险邪君自喜。
秋晚
吾丘衍（元代）

门望晴山远，风寒落木初。尚嗟邻市井，未得近樵渔。

露果宜新酒，藜床只素书。浮生易飘忽，且欲赋閒居。
和叔豹咏家园
姜特立（宋代）

小园缭绕瞰沧湾，搜抉天藏不放閒。
愧我笔端无锦绣，羡君胸次有江山。
规模未出经营外，物象先归赋咏间。
何日携筇来共醉，每於胜处一开颜。
感事述怀，集杜二十首 其六
陈肇兴（清代）

惨淡风云会，飞腾战伐名。呻吟更流血，长啸一含情。

耕凿安时论，渔樵寄此生。故林归未得，群盗尚纵横。
舍弟彤检校南庄刈稻中秋日作三绝句见寄醉后偶次其韵答之 其二
李彭（宋代）

呼邻贳酒酒如冰，以酒攻愁愁有城。醉舞不须看短舞，神清便觉映肤清。
和王师中
胡宏（宋代）

谁惊河冻履秋霜，今日金汤古坏墙。
未见主人来北道，但闻群坏去南塘。
忧时我不嗟留滞，访道公能适莽苍。
绛帐早移收岁晚，吟风弄月动衡湘。
沉香浦
方信孺（宋代）

一饮千金事已非，那容更载此香归。
若教到此方投去，早落人间第二机。
雄州村落
吕陶（宋代）

家家桑枣尽成林，场圃充盈院落深。九十馀年事耕凿，不知金革到如今。
和彦猷在华亭赋十题依韵 其三 吴王猎场
韩维（宋代）

吴王昔用武，所乐惟干戈。安知圣人意，祝网解其罗。

朝行数田获，暮返论战多。千载亦何有，柔桑阴满坡。
奉和圣制送张说上集贤学士赐宴（赋得西字）
韦抗（唐代）

广庭临璧沼，多士侍金闺。英宰文儒叶，明君日月齐。

集贤光首拜，改殿发新题。早夏初移律，馀花尚拂溪。

壶觞接云上，经术引关西。圣德鸿名远，将陪玉检泥。
次韵酬微之赠池纸并诗
王安石（宋代）

微之出守秋浦时，椎冰看捣万谷皮。
波工龟手咤今样，鱼网肯数荆州池。
霜纨夺色贾不售，虹玉丧气山无辉。
方船稳载献天子，善价徐取供吾私。
十年零落尚百一，持以赠我随清诗。
君宁久寄金谷地，方执赐笔磨坳螭。
当留此物朝上国，日侍帝侧书新仪。
不然名山副史本，褒拔元凯诛穷奇。
咨予文章非世用，画镂空尔靡冰脂。
挥毫才足记姓字，窃学又耻从师宜。
匆匆点污亦何忍，嘉贶但觉难为辞。
篇终有意责赵璧，穷国恐误连城归。
倾囊倒箧聊一报，安敢坐以秦为雌。
偈六十三首
释道宁（宋代）

田中稻子已焦黄，颗粒圆成不并常。
妙手及时收拾后，五湖龙象济饥疮。
剑为不平离宝匣，药因救病出金瓶。
晚秋郊居八首
赵蕃（宋代）

宋玉悲秋殆我欺，江南摇落定何时。
不因枫树颜如渥，松柏连林漫莫知。
九龙岩 其四
蒲宗孟（宋代）

欲寻微径到山前，闻有蛟龙洞底眠。岁旱密云终不雨，可能无意救荒年。
送王侍御赴宣城
许棠（唐代）

朝回离九陌，岛外赏残春。经宿留闲客，看云作主人。

时清难议隐，位重亦甘贫。岩洞真仙境，应休别卧邻。
题画
许天锡（明代）

酒筒诗卷足生涯，更爱茅斋傍水斜。独倚东风寻句好，一溪春渌涨桃花。
相和歌辞。从军有苦乐行
李益（唐代）

劳者且勿歌，我欲送君觞。从军有苦乐，此曲乐未央。

仆本居陇上，陇水断人肠。东过秦宫路，宫路入咸阳。

时逢汉帝出，谏猎至长杨。讵驰游侠窟，非结少年场。

一旦承嘉惠，轻命重恩光。秉笔参帷帟，从军至朔方。

边地多阴风，草木自凄凉。断绝海云去，出没胡沙长。

参差引雁翼，隐辚腾军装。剑文夜如水，马汗冻成霜。

侠气五都少，矜功六郡良。山河起目前，睚眦死路傍。

北逐驱獯虏，西临复旧疆。昔还赋馀资，今出乃赢粮。

一矢弢夏服，我弓不再张。寄言丈夫雄，苦乐身自当。
汎西崦宿光福寺
郑善夫（明代）

西崦山前飞白鸥，东洙江上春事休。已无梅花刺我眼，赖有太湖消客愁。

独爱老僧眠水寺，为寻芳芷步汀洲。风尘豺虎匝江汉，西望长安生隐忧。
满庭芳 其一 酬徐守
洪适（宋代）

风搅花间，雨悭柳下，人人懒拂愁眉。年荒省事，投辖井中稀。

架上舞衣尘积，弦索断、筝雁差池。南柯梦，转头陈迹，饥鼠穴空彝。

新年，官事少，秋蛇春蚓，重叠乌丝。更出奇花判，百病都治。

报道行厨办也，乌鹊喜、龟鹤前知。更书近，鹓行浸远，长对去思碑。
恋情深·玉殿春浓花烂熳
毛文锡（五代）

玉殿春浓花烂熳，簇神仙伴。罗裙窣地缕黄金，奏清音。
酒阑歌罢两沉沉，一笑动君心。永愿作鸳鸯伴，恋情深。
阻风燕子矶游永济寺口号 其一
李天英（清代）

莫向江神问险夷，一江风浪过来知。人间仅有平安路，只在收帆转柁时。
和至卿叙述三首
王炎（宋代）

长年英气易消磨，穷达其如有命何。
进德要须涵养熟，读书不在见闻多。
挥犀款曲思君话，烹鲤殷勤约我过。
镜里素丝侵绿鬓，着鞭圣域莫蹉跎。
送伯舅汪运干
楼钥（宋代）

人生自古悲别离，别离今日何足悲。
试问今日行者谁，鄞江名族真男儿。
虬须燕颔躯十围，凛凛端有熊豹姿。
毅然刚立不怒威，笑视鼠辈何脂韦。
州县小试囊中锥，政绩今在众口碑。
姓名通籍黄金闺，便汎王俭红莲池。
平时幕府多素尸，坐縻公粟遨以嬉。
只今方当多事时，正要名士同驱驰。
森森百万虎与貔，荷戈分驻淮东西。
两淮千里双使麾，幕中僚吏皆擢犀。
惟公婉画明蓍龟，辩如悬河不可堤。
胸中武库深难窥，决策固有堂上奇。
朔风吹空黄草齐，正恐秋高胡马肥。
万人相顾目睽睽，见公此去多腹非。
公独襆被行不疑，单车西去征马嘶。
平生气概冲虹霓，恨无尺箠笞羌夷。
方今天相中兴期，黠虏戴头来边陲。
愿公速蹈功名机，匈奴不灭何家为。
出门千里何足辞，但愿满引金屈卮。
仲弟应符生日大人作诗命和元韵
孙应求（宋代）

阿连诞世在兹晨，月吐三更恰半春。幸有斑衣堪共戏，何妨绿半正相亲。

雍雍已觉和为贵，勉勉当思德有邻。所愿百年长膝下，不劳相望似参辰。
精舍纳凉
韦应物（唐代）

山景寂已晦，野寺变苍苍。夕风吹高殿，露叶散林光。

清钟始戒夜，幽禽尚归翔。谁复掩扉卧，不咏南轩凉。
解舟风犹未息暂止江口
王十朋（宋代）

狂飙未息浪峥嵘，江口停舟不敢行。自是吾侪畏行险，前头波浪有舟横。
送义官都阃徐元楷
王缜（明代）

相门才子真豪雄，志淩霄汉气若虹。平生杖义孝且忠，望云云杳心匆匆。

朱轮紫幰驰青骢，上谒天子明光宫。驩承元老恩爱隆，定省不懈甘旨丰。

一日养不换三公，美哉此乐乐不穷。金辉玉润谁能同，骊驹一曲听未终。

翩然归佩鸣天风，玉缸丝绳酒正浓。为君献取春颜红，临岐一笑霜天空。
穹览寺偶成
玄烨（清代）

塞北钟声久不闻，梵音列刹共氤氲。雨花柏树同僧老，开世瞿昙永法云。
游仙词三十三首
王镃（宋代）

金光倒射玉楼台，海上仙人采药回。
花下闲谈尸解事，葛翁忽跨白驴来。
和伯氏春雨中韵 其二
胡仲参（宋代）

两堤杨柳拂新亭，怪底游人懒踏青。手撚梨花成小立，半窗湖水雨冥冥。
汴梁杂诗四首 其二
李汾（金朝）

琪树明霞五凤楼，夷门自古帝王州。衣冠繁会文昌府，旌戟森王部曲侯。

美酒名讴陈广座，凝笳咽鼓送华辀。秦川王粲何为者，憔悴嚣尘坐白头。
忆江南 春闺
张槎（清代）

阑干外，皓月碧如波。记得与郎煎沸水，洗清瓷盌酌松萝。

消受煎曾多。

楼上望，一片绿如云。桃叶桃花看尽矣，罍巢燕子唼青芹。

如此过今春。
莫春谣奉和正斋承旨韵
陶宗仪（明代）

风颾颾，雨萧萧，东皇促驾车载膏。堕红残萼芳草深，嫣香压地腻不消。

绣屏寒逗熏沈脑，愁重燕支倦梳扫。玉关万里人未归，风雨一番春又老。
句 其三
刘镗（宋代）

月下有闻思望帝，山中无曲舞胎仙。
和李雁湖晚春即事八首
吴泳（宋代）

杏花漠漠柳阴阴，彷佛前年礼殿深。
赖有诗书缘不心，青灯细雨短长吟。
和永叔思白兔戏答公仪忆鹤杂言
王珪（宋代）

兔自明月窟中出，鹤从群玉峰头下。
人间俗眼未尝窥，已为两头藏以诧。
玉堂词人本仙材，光芒偶落银河罅。
谪向埃尘五十春，所趣无一不潇洒。
为爱霜蹄特蛟洁，貯以雕笼绿棂亚。
有时惊踯欻若奔，丹眸眩转双珠射。
灵昌太守新归来，惜将清唳寄京舍。
玉绳低阙春露寒，常恐阴林恶声哧。
传宣忽出右银台，诏急忙驰天廏马。
却辞丹陛锁南宫，兔鹤欲携俱不暇。
是时雪后帘幕明，灯火冷落入清夜。
两翁相顾悦有思，便索粉笺挥笔写。
有客月底吟影动，猝继新章亦奇雅。
大都吟苦不无牵，遂约东头看娅姹。
醉翁良愤诋高怀，却挥醉墨几欲骂。
我闻此语初未平，随手欲和思殊寡。
玉山沧海莫放翻然归，织腰绿鬓何妨为君倒金斝。
东林寺贯休上人篆隶题诗
黄滔（唐代）

师名自越彻秦中，秦越难寻师所从。

墨迹两般诗一首，香炉峰下似相逢。
和何倅游雁荡
吴芾（宋代）

何侯富词藻，能赋兼能诗。
百篇辈李白，十稔嗤左思。
搜奇抉灵怪，造化不能私。
每为山水游，锦囊随所之。
雁荡閟神秀，鬼物潜司巘。
开林发幽隐，肇自兴国时。
高岩耸崷崒，列岫森瑰奇。
龙湫神光异，龙鼻灵液滋。
天柱万仞立，冰帘千丈垂。
羡君沿檄来，暇日遂遍窥。
兴随佳处发，景与高情宜。
留步欣有得，过眼光如遗。
乘寒蹑危磴，跻险攀樛枝。
雅有许询兴，心形不知波。
我渐动拘俗，薄宦方栖迟。
恨君为此行，不获相追随。
平生爱山心，自视如调饥。
寻幽傥有路，初不问险夷。
几欲老山间，便将云衲披。
顷幸官是邑，柴车晶功驰。
列贤不暂舍，游燕必于斯。
每欲状奇怪，苦乏幼妇词。
千岩与万壑，胸中徒自知。
别来岁月久，况复逢艰危。
兹虽值平时，老大无所施。
今观君所赋，妙境俱在兹。
慨然想云壑，应不谓我欺。
会当寻旧游，重与同襟期。
偶成
李清照（宋代）

十五年前花月底，相从曾赋赏花诗。
今看花月浑相似，安得情怀似往时。
送张颉仲举知奉新
王安石（宋代）

故人为邑士多称，繇赋宽赊狱讼平。
老吏闭门无重糈，荒山开陇有新粳。
方挥玉麈日边坐，又结铜章天外行。
此去料君归不久，挟材如此即名卿。
题净居院
李觏（宋代）

寺门幽独傍江城，江水清含地气清。隔岸楼台人醉死，绕阶松竹夏寒生。

路经桥远尘难过，僧占閒多俗不争。唯有行吟憔悴客，这回须去濯长缨。
赠刘子卿时刘将赴官镇江并以道别三首 其一
赵蕃（宋代）

幕府江宁日，校书元祐时。堂堂公可作，岌岌我何衰。

孰有入门冠，而淹管库卑。用长宜顾问，谁与荐天墀。
可叹
李商隐（唐代）

幸会东城宴未回，年华忧共水相催。
梁家宅里秦宫入，赵后楼中赤凤来。
冰簟且眠金镂枕，琼筵不醉玉交杯。
宓妃愁坐芝田馆，用尽陈王八斗才。
回心院·张鸣筝
萧观音（宋代）

张鸣筝，恰恰语娇莺。
一从弹作房中曲，
常和窗前风雨声。
张鸣筝，待君听。
元祐末宿秋试院曾和王敏父四诗是时以疾先出院方欲出而未得况味有类今日追用前韵再赋四首 其三
李之仪（宋代）

沉沉深锁出无涯，白尽于思岂复华。准拟归期叩端午，那知此复见葵花。

幽忧未论如阴府，倏忽翻惊走电车。久病元来最欺眼，蝇头只觉似栖鸦。
芳草
王安石（宋代）

芳草知谁种，缘阶已数丛。
无心与时竞，何苦绿匆匆。
有所思
陈允平（宋代）

忆昔美人初别时，长亭两岸柳依依。
今日美人天之涯，美人美人胡不归。
忆昔君别妾，分破青鸾镜，
破镜如破心。与妾青相忆，
相忆图久深。忆昔妾别君，
剪断金凤钗，断钗如断肠。
赠君表相思，相思图久长。
一日一日复一日，青镜鸾孤钗凤支。
未必君相思，能如妾相忆。
寒衣剪就欲寄君，长安门外无行人。
雁声半夜西风恶，窗前一片梧桐落。
辋川
路铎（金朝）

画图风景是，亭榭岁年非。秋色半黄落，人烟深翠微。

暗溪鱼得计，杳霭鸟忘机。触物增惆怅，吾庐早晚归。
即事十二首 其一
李光（宋代）

秋云漠漠日昏昏，积潦连江隔远村。赖是陈编有馀味，断无车马到衡门。
遍题朱惟四增置诸胜十二首 其五 漱流石惟四尊人栖隐处
邓云霄（明代）

泠泠玉齿漱寒流，高士当年似许由。惆怅遗踪久寥落，猿愁鹤怨几时休？
登河池城看筑工
黄公仪（明代）

孤城一上一伤神，佚道犹难信子民。累土莫忧过百雉，结茅今已历三旬。

山来粤北连多隘，地去黔西在接邻。近报荒蛮窥四境，正思戎马泪沾巾。
点绛唇
王庭（宋代）

春入西园，数重花外红楼起。倚阑金翠。人在非烟里。

风月佳时，阑岛开平地。笙歌沸。画桥灯市。一夜惊桃李。
潘子善范先之林自知赋木犀嘱和
释居简（宋代）

孤芳如阿平，晚乃出六奇。傍睨肃听莹，请试从元推。

韵如圣之清，避世观商衰。翠幄方童童，露叶流蟾辉。

降真换骨法，谱牒当寻披。悠悠千斛香，鲜风如驲驰。

霪秋百草死，不复干等威。江蓠交晚生，楚英托深知。

罗柳追逸驾，峻坂方驱羸。尤物能移人，心正物自移。

年年月中仙，一人簪一枝。后先不须问，亦各安其时。
辛亥春夜雪忽积竹松欹折过半
姜特立（宋代）

夜来雪积不可料，晨起压尽庭前花。
道松俯偻若揖客，江竹离披如倒戈。
沙头寒重雁不起，门外日高人未过。
此时薪米不易得，晨突有烟能几家。
颜乐堂
苏过（宋代）

恨无阿堵君，一区今尚欠。且谋蔽风雨，拔草聊自苫。

低深人易安，俭陋鬼不瞰。宁辞力少劳，还视家无甔。

从来生理拙，况此岁屡歉。故将箪瓢心，聊作粱肉砭。

堂前有甘井，汲取良未厌。堂后有药苗，一饱亦可暂。

胡为不欢乐，何事贫忧谄。作诗置座右，勿使斯言玷。
同诸曹泛舟城南曾守饷酒示诗次其韵
刘一止（宋代）

十年溪渚梦经行，更借风烟作眼明。官身拟赴鸥鹭约，小敌忽逢诗酒勍。

今者不乐愧幽子，日后欲醉无曲生。五马会寻芳草路，肯教绿叶便阴成。
题归来馆
方岳（宋代）

莫问渊明隔几尘，归来瓮面绿粼粼。
醉眠明月元无价，对画凌烟自有人。
绝口不谈当世事，掉头宁作太平民。
春来春去棋声外，不管人间局面新。
邺中
梁佩兰（清代）

漳河流水漫无声，铜雀空留昔日名。几片瓦寻文士迹，一边鸦点夕阳城。

英雄不护生前短，歌舞难忘死后情。试望西陵松柏里，夜来孤月为谁明。
庆鹤次刘野亭先生韵 其二
罗钦顺（明代）

故典新仪赏讨裁，郁襟烦思若为开。才看种竹百竿活，又喜传书双鹤来。

声彻钧天偕律晚，食分清俸走舆台。浮丘相去流传在，何似吟篇落上台。
午睡
舒邦佐（宋代）

博山烟断嬾重添，屋角无声雀去檐。
午梦欲成鸡唤醒，卧看修竹映疏帘。
跨鳌亭
李楫（宋代）

紫金高处是鳌头，独负华堂几百秋。形势平吞北梦泽，规摹雄峙南司州。

三关设险知无敌，八相风流孰与俦。
太极图
何荆玉（明代）

混混本一圈，一圈亦无迹。何者为万声，希之于至寂。

何者为万营，依之于共息。太素为之君，八采何曾色。

至淡涵在中，五味何曾职。有物未分人，有人未生识。

亏却古羲皇，费力加一画。一画既已多，三画如之何。

展转相寻六十四，百千亿万从兹起。解散燧人绳，制成仓颉字。

字既成，书迭兴。绥柔以道德，服猛以刀兵。野鹿垂裳而戴弁，标枝作邑而分城。

尧其咨，舜号泣。禹胼胝，汤战伐。文武拮据周召成，仲尼作经孟轲述。

太宝之殿，望夷之宫。水不及收，粟难为舂。殽函会上，马陵道中。

前者既如此，后来纷未已。禽兽羞为群，覆载岂包汝。

安得圣贤更复生，尽泻银河洗天地。马体中间净一毛，蜗头左角清千里。

寂叫嚣，扫尘垢。睐离朱之目，桎工倕之手。掩子野之耳，塞惠施之口。

栖虑于恬夷，寄迹于无有。小圈既廓，大圈总空。万川映月，依旧元同。

周濂溪，非创始，觅得一圈周易里。明括帝王万代基，空空填作圈中地。

默取圣贤六部经，空空涵作圈中意。
放歌用少白韵
陈言（明代）

一百五日又欲来，千树万树梨花开。
眼看春色如流水，人生相命亦如此。
百年三万六千朝，倏忽须臾难久恃。
君不见十八羽林郎，君王手赐黄金铛。
日晚朝回拥宾从，片言出口生辉光。
一朝负遣辞丹阙，穷巷悄然车马绝。
舞影歌声散绿池，遗垆但见狐狸迹。
当时一旦擅豪华，见此空为人所嗟。
莫向尊前惜沉醉，参差辜负东园花。
题高吾院长特恩堂
黄衷（明代）

桃花流水绕斯干，曾上元龙旧肯堂。日月共悬天上语，风云重殿楚东方。

自堪国士酬知遇，定与邦人作典章。家庆不妨繁复纪，凤毛千仞会飞翔。
偈颂三十六首
释如珙（宋代）

恶是罪业，善亦是罪业，
罪业消除，青天白日。
西河弄狮子，丰干骑猛虎。
老玄沙卓牌，邓师伯打瓦鼓。
偈颂三十首
释慧晖（宋代）

直把肌弥锤子，正打虚空鼓子。
稳坐寥寥而不妨，全身寂寂而忘志。
予家世居
方一夔（宋代）

自有乾坤有此山，嘉名久矣落人间。吐吞云雾景千变，森秀松楠翠四环。

肯并贵溪争显达，应同愚谷耐坚顽。山人尽得清吟趣，芳杜香荪不厚颜。
次韵常之用前人韵赋梅花十绝 其九
许及之（宋代）

腊雪溶溶断送冬，明朝波面受春风。北园几树红苞坼，只合吹将酒盏中。
句
杨凌（唐代）

南园桃李花落尽，春风寂寞摇空枝。（《诗式》）
用前韵
张纲（宋代）

召节煌煌下帝关，君王图旧起高年。露章恳避回天速，拜命欢高压地偏。

锡馔宰官侵夜到，问安州牧置邮传。辞荣有耀人皆说，谁解清时独占先。
杨时可作十诗以寄河间诗之所及非吾僚则吾友也因悉次其韵以和之又以其所以赠我者复赠时可作还字韵 其九
赵鼎臣（宋代）

济济八才子，酝藉有此郎。交情苦疏豁，子职甚温良。

一为江南行，书疏颇相忘。媚妇乃如许，盈盈不下堂。
西园堂榭落成种植毕工偶成口号十首呈参政张
周麟之（宋代）

小豀深树鹿呦呦，野鹤无声蕙帐幽。
风月满亭供笑语，依然不减醉翁游。
镜
杜樗隐（宋代）

铸就揩磨不计工，岂量资质本顽铜。
面前毫发曾无隐，背后看来便不同。
文章
陆游（宋代）

文章在眼每森然，力弱才疏挽不前。
前辈不生吾辈老，恐留遗恨又千年。
沁园春
侯善渊（元代）

道要仙机，顿悟方知，物物尽捐。见本来一性，冲开昊境，朗如秋月，清似寒泉。

湛湛澄澄，纤尘不染，出入龙乡紫府天。归元处，应无极太始，浩劫之先。

混元一气绵绵。任暑往寒来无变迁。似太虚、微密无瑕疵，任三灾劫坏，依旧安然。

是故空中，无生灭自，亘古常存不记年。真常道，是玄元圣祖，万代留传。
自题眄怡斋 其二
程迥（宋代）

六月松风万籁寒，笙竽频到枕屏间。夜深梦绕匡庐阜，瀑布溅珠过药阑。
和何逢原南山八咏 其二 遐观楼
何梦桂（宋代）

閒倚阑干水竹间，浮云尽处见青山。山前万古行人老，日日林鸦入暮还。
赠成祕校
金君卿（宋代）

四门喦下一翘英，满腹诗书学已成。
讲义群庠初应辟，绛帷罗列尽诸生。
次韵翰林周尧佐先生咏雪禁体 其七
童轩（明代）

片片飞来影半潜，润回阳脉底须嫌。樽空谩用春衣典，炉冷频将宿火添。

带雨缤纷轻着砌，傍人零乱巧穿帘。也知内翰多清兴，愧我徒将剩馥沾。
寒食饮二圣寺
袁宏道（明代）

东风随处有亭台，寺古无僧花也开。一百五日逢寒食，三十二相礼如来。

珠池宝地都成劫，汉陇秦封且舆杯。石火雷光只如此，白杨何事起愁哀。
偶樵寄示旧作藤鼓行三章歌以和之
施山（清代）

苍梧羊石端州门，以藤为鼓吾所闻。君于三鼓曾见一，作诗气压千人军。

明臣灭贼根株绝，更挽妖藤宝刀𢧵。团团冒以黄牛皮，罚令司更赎前孽。

二百年来乱夷狄，腾腾击鼓鼓欲裂。大臣鞶带曾三锡，辱国丧师不可说。

坐令米贼轻国宪，南纪滔滔日流血。即今鼙鼓中原息，西北萑苻未诛灭。

安得拔钉褫牛皮，老藤十丈复联结。皇灵感物变顽性，飞渡黔山斩萌蘖。

归来作颂镌其功，藤皮坚滑刀如风。岐阳之石蛮溪铜，以比尔鼓将毋同。

云台马武山林雄，中兴汉代声隆隆。谁知顺逆妖祥异，湖海犹忧伏莽戎。
颍许间杂诗 其一
蒋湘培（清代）

颍川日夜流，颍水何瀰瀰。昔云沈冥人，临流洗其耳。

投以万乘沈，蹴尔如挞市。耳且不欲闻，况能强之仕。

道逢牧犊翁，牵饮上流水。顾视世间人，膻腥诚独鄙。

甘瓜何绵绵，白石何齿齿。持比颍水清，吾心正如此。
次德施见和
胡寅（宋代）

头如衰葆更加霜，身似陈茶不奈汤。
春服又陪曾点咏，归心尤美陆生装。
山川浮动风云气，草木欣荣日月光。
剩种鸡头剥温软，不教无齿愧张苍。
洞山吃果子
释坚璧（宋代）

尽力提来不等閒，要寻知已验来端。
可怜临水探红尾，依旧茫茫失钓竿。
送人官浙西
刘因（元代）

江海十年几战酣，劫灰飞尽到耕蚕。乱翻文物想犹在，彫弊徵科恐未堪。

眼底兴亡即今古，胸中形胜欠东南。因君渐有扁舟兴，伫待清风洗瘴岚。
次韵苏子骏寄其弟世美
邹浩（宋代）

霜风战芜城，耿耿袖间手。峨冠何许来，逸气蟠九有。

入眼无可人，终焉收下走。舌端写天河，那知胆非斗。

离亭巧梯媒，节物几榆柳。所向曹匼阿，刚肠欲雷吼。

饥寒挽柴车，莫获亲可否。年来但韦编，妙处知不朽。

规模绵古今，元自一布肘。翛然环堵中，未觉羲皇久。

三复鹡鸰诗，亦已等妍丑。此心千里同，岂愧鼻如口。

更闻隐君子，随风落岩薮。崇朝公事休，嗜好斥杯酒。

幅巾款玄谈，聪明谢天诱。万象悬目前，轩豁开户牖。

坐令黄堂上，观净亦成垢。维皇急亲贤，承庸拔师友。

丘壑难自娱，岩廊拱文母。只恐行赐环，仙去误鸡狗。

与其羡长生，孰若寿黔首。一语君试听，黄梅未当剖。
归燕
张方平（宋代）

社后日犹暖，雨前春尚寒。乘时众来易，无伴独留难。

京洛柳花白，潇湘枫叶丹。堪伤季秋雀，风急海漫漫。
镂鸡子
骆宾王（唐代）

幸遇清明节，欣逢旧练人。刻花争脸态，写月竞眉新。

晕罢空馀月，诗成并道春。谁知怀玉者，含响未吟晨。
凤来朝（越调佳人）
周邦彦（宋代）

逗晓看娇面。小窗深、弄明未遍。爱残朱宿粉云鬟乱。最好是、帐中见。

说梦双蛾微敛。锦衾温、酒香未断。待起难舍拚。任日炙、画栏暖。
颂古十七首
释宗演（明代）

棒下承当早自欺，听人饶舌固非宜。
纵知佛法无多子，争似当时未问时。
病中闻雨
李昭玘（宋代）

官居寥落禁门东，秋满长安一夜风。老病不眠成展转，五更钟鼓雨声中。
淳熙乙未登科是夏再中教官得绍兴府教授秋末还家待阙时杨枢密为帅送程先生赴省八绝句 其七
项安世（宋代）

夜醉巴河酒满船，晓餐湓浦浪掀天。回头已作三年梦，应笑当时尚少年。
寄集节二首
张耒（宋代）

陈侯气飘飘，谁敢易挹酌。
俊如抟风鹰，清如唳霜鹤。
高怀落俗事，见者初骇愕。
须臾发其有，珠玉随洒落。
浩然谢畦畛，谁不爱而乐。
论交嗟我晚，玉手未暖握。
别来星一周，庭竹再飘箨。
洛阳谁知子，恐未免寂寞。
峥嵘胸中气，谁与发其钥。
知心古所少，献厚报或薄。
兴怀每念此，中夜情抱恶。
虽然千金璧，岂得常在璞。
山城一尊酒，子去谁酬酢。
高歌遣我思，长啸观寥廓。
丁未游碧落洞庚申舟行欲再游不果
曾丰（宋代）

奇观曾邀我命车，回车人间景何如。
山经盘古穿窬后，水据玄冥漏泄初。
胜迹遗留名利辈，尘心昭雪市朝余。
重来云雾不容入，鱼乌相嗔太阔疏。
题岐阳郑彦林家藏五马出浴图
王恭（明代）

天皇雪消冰始开，天寒赐浴皆龙媒。奚官剪拂荷君宠，为惜流沙大苑种。

房精夜照荣河水，灵物蜿蜒尽飞起。春雷十日绕龙池，赤骠骅骝电光里。

唐家天上宴连枝，花萼楼前初鞴时。红缨并逐仪鸾去，七旒双旌何足奇。
五月闻蛩有感
李曾伯（宋代）

南风先自作秋声，蛩尔何知亦早吟。
慵妇机边重到耳，征人塞上顿惊心。
索裘应解寒将晚，彻土须乘天未阴。
闻此休将儿戏看，盍图远略备当今。
曹仁宪谨荣寿 其一
张日新（清代）

河南洛邑是名乡，间气收钟出庙廊。养正考亭蒙训阐，移风宣圣孝经扬。

年几六帙乾行健，祝愿三多福泽长。最喜生辰重九后，黄花早灿介眉觞。
乙巳春夏间民饥更甚老农述此 其三
朱浙（明代）

归燕飞飞海上村，晓晴那复散鸡豚。枫林社日无香火，风雨潇潇暮打门。
金鸡晓霞
颜绍隆（清代）

沟分红黑两条齐，过客惊看眼欲迷。澚岛湾环三十六，晓占佳气在金鸡。
题赵松云迷禽竹石图
仇远（元代）

锦石倾欹玉树荒，雪儿无语恋斜阳。
百年花鸟春风梦，不是钱塘是汴梁。
和彦忱舍弟与保寿灵空老二首 其一
释慧空（宋代）

家山虽好未安住，邻寺有僧时访寻。拈出毛头生死海，打翻归去笑吟吟。
摸鱼儿·倚东风
陈允平（宋代）

倚东风、画阑十二，芳阴帘幕低护。玉屏翠冷梨花瘦，寂寞小楼烟雨。肠断处。怅折柳柔情，旧别长亭路。年华似羽。任锦瑟声寒，琼箫梦远，羞对彩莺舞。文园赋。重忆河桥眉妩。啼痕犹溅纨素。丁香共结相思恨，空托绣罗金缕。春已暮。踪燕约莺盟，无计留春住。伤春倦旅。趁暗绿稀红，扁舟短棹，载酒送春去。
赠温观主
贾岛（唐代）

一别罗浮竟未还，观深廊古院多关。君来几日行虚洞，

仙去空多在远山。胎息存思当黑处，井华悬绠取朝间。

弊庐道室虽邻近，自乐冬阳炙背闲。
琼花
郑损（唐代）

春晚驱车列古祠，看花复诵旧题诗。
少年尝记六七月，大暑曾开三五枝。
酹酒辄来思往事，凭阑欲去立多时。
八仙彷佛多疑似，相隔仙凡只一丝。
到马塍哭尧章
苏泂（宋代）

南宫垂上鬓星星，毕竟襕衫不肯青。
除却乐书谁殉葬，一琴一砚一兰亭。
舞鹤四绝
岳珂（宋代）

曾见中庭舞素衣，夜凉桂殿玉笙吹。
梦回一曲天风杳，正是华亭振万时。
绍兴亲享明堂二十六首
佚名（隋代）

绍天承业，继世立功。
帷帷屡屡，车书始同。
武扫氛雾，文垂日虹。
遗泽所及，孰知其终。
集句次韵俞东村四首 其二
董纪（明代）

幽居悄悄何人到，一点山萤照寂寥。欲寄所思无好信，夷歌几处起渔樵。
论语绝句一百首
张九成（宋代）

有道不妨三见黜，当时人恨以为多。
从来一向贪婪辈，读此其如愧耻何。
次韵方明叔见赠
毛滂（宋代）

法书乱眼极牛毛，卒业何时愧李翱。
好在先生无燥湿，老来秀句绝孤高。
不知蹭蹬沉鸾枳，却念疏慵似马曹。
谁荐薛公经行著折腰江县岂殊褒。
题敬亭弟松崖披卷图 其一
敦敏（清代）

花木幽深荫小轩，倩谁重谱旧西园？閒窗看罢添惆恨，三十年前莫谩论。
湖舟
顾逢（宋代）

箫鼓别船鸣，吟边酒自倾。
远山多少意，幽鸟两三声。
风急浪争起，云开雨不成。
断桥归已晚，塔杪夕阳明。
句 其二
曾布（宋代）

海边憔悴多情客，想见一枝寒玉色。愿君攀折赠馀香，勿使随风自狼籍。
再遇笔屠处士
晁说之（宋代）

江头再遇笔屠生，共听去年江水声。
三副少多予自窘，一毫去取子能轻。
食早荔七首 其二
刘克庄（宋代）

活八十年头雪白，啖三百颗面桃红。村南村北无人识，向荔枝边觅此翁。
春堤试马图为何润夫京兆题
张百熙（清代）

东风绿尽西湖树，春好凭谁觅春去。得意何郎试马来，寻春直到春深处。

绣勒锦鞯新凿蹄，一鞭花雨草萋萋。天然画景垂杨路，知是苏堤是白堤。

飞鞚翩𦒘疾于鸟，骏马才人争騕袅。可怜绮陌艳阳春，不见离宫旧时道。

御道当时迤逦开，南巡仙跸扈龙媒。羽林万骑从天下，天厩骅骝尽轶材。

雨骤星驰人事改，宫门冷閟湖山在。萧条林壑鸟呼风，盛事真应旷千载。

寒日铜驼感慨中。乾嘉荏苒到咸同。黄尘蹴踏兵戈起，百战才收汗马功。

遗踪划尽繁华歇，擪笛声凄唾壶缺。莫问龙盘九殿云，更无鹤守孤山雪。

尊酒流连退省庵，幽寻我亦旧停骖。南屏钟动淹归辔，韵事无人写夕岚。

君心清绝侔冰玉，选画徵诗灿成轴。一眴春游二十年，年年梦堕西湖曲。

去住休论今昔情，壮怀如月向君倾。据鞍顾盼英雄事，君不见麟阁云台万古名。
閒处光阴轩为章文浩二首 其一
董纪（明代）

窈窕轩窗面北开，百花都是旧时栽。青天有影池中见，白日无光树底来。

酒令逡巡香未过，棋声剥啄梦初回。阑干朝暮惟多景，不着凡间一点埃。
题董邦达山居小幅 其三 疏树斜阳
弘历（清代）

微脱酣霜叶恋枝，秋江如镜漾涟漪。渔家傍岸閒收艇，斜日轻风在网丝。
次韵章守移学
陈造（宋代）

千柱崇成俨旧规，小劳移筑未为非。
诸儒受业三熏沐，贤守收功一指挥。
蒇事此时争试目，决科它日看增辉。
问玄亦复侯芭事，可但经生识指归。
和张浮休旧韵
冯子翼（金朝）

嫩水笼篁碧，新霜染树红。石潭沉晓月，山雨暝秋空。

灯火吟窗下，关河醉眼中。西风唤张翰，南望思何穷。
吊元鲁山
孟郊（唐代）

搏鸷有馀饱，鲁山长饥空。豪人饫鲜肥，鲁山饭蒿蓬。

食名皆霸饫，食力乃尧农。君子耻新态，鲁山与古终。

天璞本平一，人巧生异同。鲁山不自剖，全璞竟没躬。

自剖多是非，流滥将何归。奔竞立诡节，凌侮争怪辉。

五常坐销铄，万类随衰微。以兹见鲁山，道蹇无所依。

君子不自蹇，鲁山蹇有因。苟含天地秀，皆是天地身。

天地蹇既甚，鲁山道莫伸。天地气不足，鲁山食更贫。

始知补元化，竟须得贤人。

贤人多自霾，道理与俗乖。细功不敢言，远韵方始谐。

万物饱为饱，万人怀为怀。一声苟失所，众憾来相排。

所以元鲁山，饥衰难与偕。

远阶无近级，造次不可升。贤人洁肠胃，寒日空澄凝。

血誓竟讹谬，膏明易煎蒸。以之驱鲁山，疏迹去莫乘。

言从鲁山宦，尽化尧时心。豺狼耻狂噬，齿牙闭霜金。

竞来辟田土，相与耕嶔岑。当宵无关锁，竟岁饶歌吟。

善教复天术，美词非俗箴。精微自然事，视听不可寻。

因书鲁山绩，庶合箫韶音。

箫韶太平乐，鲁山不虚作。千古若有知，百年幸如昨。

谁能嗣教化，以此洗浮薄。君臣贵深遇，天地有灵橐。

力运既艰难，德符方合漠。名位苟虚旷，声明自销铄。

礼法虽相救，贞浓易糟粕。哀哀元鲁山，毕竟谁能度。

当今富教化，元后得贤相。冰心镜衰古，霜议清遐障。

幽埋尽洸洗，滞旅免流浪。唯馀鲁山名，未获旌廉让。

二三贞苦士，刷视耸危望。发秋青山夜，目断丹阙亮。

诱类幸从兹，嘉招固非妄。小生奏狂狷，感惕增万状。

黄犊不知孝，鲁山自驾车。非贤不可妻，鲁山竟无家。

供养耻佗力，言词岂纤瑕。将谣鲁山德，赜海谁能涯。

遗婴尽雏乳，何况骨肉枝。心肠结苦诚，胸臆垂甘滋。

事已出古表，谁言独今奇。贤人母万物，岂弟流前诗。
代人上明龙图
郑獬（宋代）

凶徒盗覆甘陵城，白日堂堂枭呼鸣。
生灵十万陷死地，长刀大戟交纵横。
留都丞相统河北。雷霆四驰诸侯兵。
铁林合围三十里，甲光如水鱼鳞明。
风霜旷野苦暴露，未得鼠子腥吾烹。
天子悯恻览群议，冠盖满朝贤公卿。
安得破贼如裴度，开封大尹宜其行。
公拜稽首出就驾，画旆猎猎蟠虬狞。
沛然德泽随车来，一煦万物皆发生。
士卒奋怒争以死，遂穷巢穴诛根萌。
平贼之功无与让，当见大轴归老成。
夔皋拱列帝舜坐，愿补日月歌太平。
圜丘乐章九首 其四 初献
霍韬（明代）

明明皇皇，赫赫苍苍。式予肃将，非酒馨香。天祐皇祖，天德日强，继序思不忘。
孝宗皇帝挽词五首 其三
陈傅良（宋代）

神机规禹迹，鬼胆破胡儿。大号初归我，成功少待时。

鞬櫜怀不满，箪食问何迟。河洛空遗恨，年年上玉卮。
燕归梁
朱敦儒（宋代）

帐掩秋风一半开。闲将玉笛吹。过云微雨散轻雷。夜参差、认楼过。

暗香移枕新凉住，竹外漏声催。放教明月上床来。共清梦、两徘徊。
仁字卷子
王珪（宋代）

文昌清晓漏声疏，曾看飞泉落笔初。
诗人池塘似灵运，赋传宫殿学相如。
春官不下真朱点，阴注将成淡墨书。
见说丹台名第一，蕊章须诏侍严徐。
太行皇太后挽词二首
周必大（宋代）

瑞应兴沙麓，祥源发狶韦。
东朝方母育，沧海倏尘飞。
蟾蝉冰轮影，鳌翻地轴机。
宸心怀慕处，箧有五时衣。
次韵赵十
韩淲（宋代）

风谊益零落，乌能论前修。百年之江南，声利日夜流。

履道兄弟贤，几时已交游。东里大父行，宿昔契分投。

伟乎竹隐高，俗但言句求。可不拜其庐，何以记绸缪。

我衰尚三叹，微吟如殷忧。传闻担簦趋，梅黄雨初收。

一襟清微风，步步紫翠浮。舆篮试息肩，茅店板桥头。

村酒勿浪醉，回骖当熟筹。所观书研真，所奉窗几幽。

岂比城府间，语嘿劳应酬。肥遁理事长，故家文献优。

林密山更深，寻壑好经丘。履道果再来，胥会诚良谋。
送崔校书从军
钱起（唐代）

雁门太守能爱贤，麟阁书生亦投笔。宁唯玉剑报知己，

更有龙韬佐师律。别马连嘶出御沟，家人几夜望刀头。

燕南春草伤心色，蓟北黄云满眼愁。闻道轻生能击虏，

何嗟少壮不封侯。
阴雨
安平（清代）

昨见浮云送夕阳，何来风雨忽癫狂。农夫愁害平畴麦，蚕女齐采陌上桑。

钱叠参差浮曲沼，珠抛错落点轻航。小斋也喜琴书润，更省浇花几度忙。
入衡州
杜甫（唐代）

兵革自久远，兴衰看帝王。汉仪甚照耀，胡马何猖狂。

老将一失律，清边生战场。君臣忍瑕垢，河岳空金汤。

重镇如割据，轻权绝纪纲。军州体不一，宽猛性所将。

嗟彼苦节士，素于圆凿方。寡妻从为郡，兀者安堵墙。

凋弊惜邦本，哀矜存事常。旌麾非其任，府库实过防。

恕己独在此，多忧增内伤。偏裨限酒肉，卒伍单衣裳。

元恶迷是似，聚谋泄康庄。竟流帐下血，大降湖南殃。

烈火发中夜，高烟焦上苍。至今分粟帛，杀气吹沅湘。

福善理颠倒，明征天莽茫。销魂避飞镝，累足穿豺狼。

隐忍枳棘刺，迁延胝趼疮。远归儿侍侧，犹乳女在旁。

久客幸脱免，暮年惭激昂。萧条向水陆，汩没随鱼商。

报主身已老，入朝病见妨。悠悠委薄俗，郁郁回刚肠。

参错走洲渚，舂容转林篁。片帆左郴岸，通郭前衡阳。

华表云鸟埤，名园花草香。旗亭壮邑屋，烽橹蟠城隍。

中有古刺史，盛才冠岩廊。扶颠待柱石，独坐飞风霜。

昨者间琼树，高谈随羽觞。无论再缱绻，已是安苍黄。

剧孟七国畏，马卿四赋良。门阑苏生在，勇锐白起强。

问罪富形势，凯歌悬否臧。氛埃期必扫，蚊蚋焉能当。

橘井旧地宅，仙山引舟航。此行厌暑雨，厥土闻清凉。

诸舅剖符近，开缄书札光。频繁命屡及，磊落字百行。

江总外家养，谢安乘兴长。下流匪珠玉，择木羞鸾皇。

我师嵇叔夜，世贤张子房。柴荆寄乐土，鹏路观翱翔。
卧游罗浮 其四 望罗浮
陈献章（明代）

山大必有灵，土高岂无异。翠浮几千丈，日月东南翳。

我寻五岳来，未问仙家事。绝顶望九州，衡山正西峙。
戒鸦片歌
许廷崙（清代）

游戏习所移，因循过已积。上智不如愚，请歌三可惜。

鸩毒日以深，脂膏日以竭。金钱易粪土，耗用亦可惜。

误学韦苏州，晏起日已夕。一月得几日，分阴亦可惜。

揠苗伤苗根，泄水涸水脉。匆匆百年间，此身亦可惜。
临江仙 其五 妓有体气
邢俊臣（宋代）

酥胸露出白皑皑。遥知不是雪，为有暗香来。
偈颂八十五首 其三十九
释妙伦（宋代）

主人翁，辘辘转。有手脚，无背面。或向深山里敲冰钓鱼，或向闹市中炙火摇扇。

堪笑禅和子，长在蒲团上东讨西寻，直是不得一回亲见。

当此自恣，将何證验。瑞岩今夜事不获已，未免擘破面门开个方便。

秋风一阵晚来寒，吹断白云三四片。
句 其五
林迥（宋代）

过门人指朝郎宅，入室浑如野老家。
和许守游春
吴芾（宋代）

结客行行入翠微，桃源深处醉芳菲。
狂歌不减刘公干，尽日花间坐不归。
寄题壶山诸景十首有引 其一 沙堤横玉
卢龙云（明代）

长堤如带玉为堆，不减昆丘石洞开。似为明时徵海晏，川原随处效珍来。
水调歌头 寿赵阆州五月初五
佚名（宋代）

玉斧折丹桂，锦绣拂银河。蟠胸虹气千丈，捧砚唤宫娥。

三度花攒五马，一笑毫挥万字，何处不恩波。试问老仙寿，铜狄几摩挲。

舞槐龙，垂艾虎，弄清和。湖山风月，且与吟笑侧金荷。

明岁端阳时节，人在薰风殿阁，凉意入赓歌。宣劝滟昌歜，叠雪赐香罗。
寄僧嗣清
陈傅良（宋代）

衡阳杰阁宵人记，淮石丰碑刺史书。
永已桥山藏剑佩，空余云汉照林庐。
河图万古陈东序，汗简诸儒校石渠。
谁道幽深穷衲子，乞钱买石更崎岖。
庭前有古槐一株枝叶扶疏广荫一亩每当月夕风晨辄为婆娑其下空翠滴衣心神清越感秋寄兴情见乎词
刘摰（宋代）

绿玉交柯蔽郁深，碧萝寒幄静沈沈。最宜初旭晞晴霭，时有珍禽宅翠阴。

终日对为佳客伴，几年相慰故溪心。主人已有秋风兴，更听疏蝉抱叶吟。
送友失意南归
顾况（唐代）

衣挥京洛尘，完璞伴归人。故国青山遍，沧江白发新。

邻荒收酒幔，屋古布苔茵。不用通名姓，渔樵共主宾。
挽北山子何子三首
金履祥（宋代）

每侍图书右，令人俗虑空。
隐忧惟世变，卧病亦春融。
圣处一言敬，天然万理中。
音容今永已，哀痛隔幽宫。
浣溪沙 秋日
翁孺安（明代）

雁阵才过字一行，碧天沉影散秋光。凉风初沁白罗裳。

堕叶井梧旋静砌，含英篱菊护低墙。声声何处捣衣忙。
如梦令
石孝友（宋代）

折寄陇头春信。香浅绿柔红嫩。插向鬓云边，添得几多风韵。但问。但问。管与玉容相称。
八声甘州 淮阴晚渡
杜文澜（清代）

尚依稀、认得旧沙鸥，三年路重经。问堤边瘦柳，春风底事，减却经莺。

十里愁芜悽碧，旗影淡孤城。谁倚山阳笛，并入鹃声。

空剩平桥戍角，共归潮呜咽，似恨言兵。坠营门白日，过客阻扬舲。

更休上、江楼呼酒，怕夜深、野哭不堪听。还飘泊，任王孙老，匣剑哀鸣。
寓郡城客舍热不可寐与程彦举坐语达旦
吴儆（宋代）

淡月微云对倚楼，无声河汉自西流。
高城忽起梅花弄，散作晴空万里秋。
休日与客燕语既去听小儿诵书因复作草数纸
陆游（宋代）

赐沐家居谢掾曹，暂将萧散慰勤劳。
琅琅应节儿书熟，亹亹生风客论高。
玉屑名牋来濯锦，风漪奇石出临洮。
托盟翰墨吾安敢，挥洒淋漓自足豪。
寒
蓝元威（宋代）

朔风阵阵送将来，日午柴门寂不开。
灵照只教添短褐，孟光重不暖深杯。
苦吟檐角玲珑玉，闲拨炉头榾柮灰。
移步东篱红日晚，细看冻蝶尚依梅。
酬智叔见戏二首
陈师道（宋代）

雨花风叶未宜春，私柳官渠白下门。
每度清溪嘲短发，时容使席近芳樽。
雄蜂雌蝶元非偶，野马游尘不佐鲲。
若许成功当封赏，请看子子与孙孙。
次王公中丞杜若湖泛舟
乌斯道（明代）

百顷风潭一叶舟，神仙李郭镜中浮。从容杜若罗生处，荡漾芙中欲尽头。

茶灶笔床延落景，水云沙鸟汎清秋。可中增观非畴昔，归去山灵似再留。
赠林子山
毕渐（宋代）

儿童闻说子山名，将谓先生是古人。海上偶经仙洞府，岩前犹见玉精神。

南华久彻逍遥梦，兜率重来自在身。携得新诗天上去，不教辜负到全闽。
维日之良
张养浩（元代）

维日之良，嘉荐令芳。于豆于俎，是登是将。于祖考之堂。

烛辉其前，钟韵其傍。神具亿止，风帷褰扬。俨承其容光，俨觌其冠裳。

俨聆其謦欬，俨被其文章。维灵歆止，我侑我侍。胥悦胥怡，载鼓载吹。

工祝有严，仪物孔备。将何以祈，躬躬惟畏。匪位秩欲隆，匪货利欲充。

匪居第欲侈，匪祯瑞欲丰。子祈其贤，妇祈其从。兄祈其友，弟祈其恭。

德祈其厚，业祈其崇。族祈其睦，时祈其雍。维神人攸同。
韩幹马圖
陆游（宋代）

唐人画马如相马，□□不在驪与共。
天機入神即挥灑，气脱毫与先腾骧。
昔年曾画穆王游八极，八龙之骏雲五色。
後来又寫越影超光脱丹碧，後来又寫汉武窮渥洼。
复见神驹来汉家，势走滅没開风沙。
壮哉此马健且雄，玉花徧身雲满鬉。
首如渴烏眼如电，皎如疋练横晴空。
使之陷阵当破敌，万马不敢先秋风。
如何解鞍脱其馽，纵尔俶儻如游龙。
君不见四海罷征战，九夷尽梯航。
方将却尔宛水之西，归尔华山之陽。
幸逢韩供奉寫尔神，杜拾遗歌尔良。
赠尔支道林，愛尔神骏懸高堂。
旅中思家
王炎（宋代）

野田既雨水皆满，山路无风花自香。
且复将身供世事，也能随自对春光。
绝嫌俗物眼多白，未办生涯髯已苍。
待看楂梨粗可教，老夫耕钓即韬藏。
农家六首 其一
陆游（宋代）

大布缝袍稳，乾薪起火红。薄才施畎亩，朴学教儿童。

羊要高为栈，鸡当细织笼。农家自堪乐，不是傲王公。
挽吴太夫人
陈宓（宋代）

昔在三山日，曾升孟母堂。
官寮同令子，箴训出幽房。
盛拟双封国，俄惊一奠觞。
新阡缘孝感，挥涕望高冈。
代人作孙尚书挽词二首 其一
周孚（宋代）

耆德今无几，公谁敢比肩。甘泉方旧籍，京兆遽新阡。

清议今何负，遗书竟莫传。单杯无自奠，老泪倍潸然。
薛严州挽词
叶适（宋代）

瘴雨蛮烟尽扫清，钓台方轨净无藤。
堪怜独立沧江上，不许朱轓更一登。
木香花二首 其二
陈渊（宋代）

直自江梅堕雪英，便迟幽艳到清明。杨花著地香初破，乞与愁人一解酲。
挽程朝议二首
吴芾（宋代）

兵革连年苦乱离，江东耆旧日衰微。
身兼五福如公少，眼见重孙自古稀。
未厌案头翻贝叶，方荣堂上戏斑衣。
东风忽破南柯梦，回首音容涕泪挥。
六州
佚名（宋代）

齐天宇，四海洽淳风。接宝胄，垂真检，景祚无穷。成玉牒、日观归功。冀野升方鼎，脽上由崇。钦桧井、云跸巡东。国本震为宫。乾文焕炳，真祠曲密，重祥叠瑞，琼蕴降高穹。膺丕烈，虔心建垂鸿。询吉士，郊兆执玉荐衷。锺律应、云物迎空。乐和轮囷。嘉气葱葱。天神来降发冲融。玉烛四时通。星回金辂雷作解，昆蚑被惠，亿载帝基隆。
和陶渊明饮酒二十首 其十四
方回（元代）

重五去未远，重九倏已至。不论家与客，遇节必烂醉。

前日朝未家，有谒入客次。病酒不遑肃，匪敢挟长贵。

知我□□我，草木故有味。
览崔爽遗文，因纾幽怀
孟郊（唐代）

堕泪数首文，悲结千里坟。苍旻且留我，白日空遗君。

仙鹤未巢月，衰凤先坠云。清风独起时，旧语如再闻。

瑶草罢葳蕤，桂花休氛氲。万物与我心，相感吴江濆。
偈颂一百五十首 其六十
释心月（宋代）

进一步，退一步，钁头钁底无回互。以一机，夺一机，没便宜处讨便宜。

插锹叉手田中事，是即担泉带月归。
清冷山
徐舫（元代）

万仞寒容尺度量，巍然亘古独苍苍。三秋风露松梢月，九夏林泉石上霜。

野径晴烟笼树白，危峰暮霭接天黄。我游乘兴吟魂爽，浪欲骑鹏谒帝乡。
次刘千岁喜折仲古见过二首韵 其一
曾几（宋代）

新知刘子政，生理发萧疏。胜日归谈笑，佳山奉起居。

摩挲千古物，料理一床书。秀色堪餐否，聊须摘我蔬。
回程宣义贺生日诗
阳枋（宋代）

锦章卷遗书八分，独蚕抽绪浮金盆。
太羔玄酒淳风浑，秋草得暖生华门。
隔溪来往如幽村，百年时叙从君论。
直谊高情无绮言，寒陬冷宇回春温。
郑公耆英思陶园，顾我芒屐羞高轩。
感君昭昭排昏昏，心期好语饶温存。
惠然长风来孤骞，九苞后乘彤庭鵷。
肯令穉榻依陈蕃，相对怡愉弟昆。
跋红从久金炉翻，天鸡不觉鸣昆化。
清萧满腹烟霞餐，归来捧枵哦空樽。
新题壮笔流飞湲，欲持此诗排帝阍。
祈我友君同寿尊，座间谈笑知莫扪。
伊洛派脉探共源，与世无穷振振绳绳之子孙。
书无想山先域屋壁二首 其二
郭祥正（宋代）

寒食年年一度来，伤心扪涕陟崔嵬。溪云欲雨还催去，更绕营丘百匝回。
题屏
刘季孙（宋代）

呢喃燕子语梁间，底事来惊梦里闲。
说与旁人浑不解，杖藜携酒看芝山。
赐节
姜特立（宋代）

潜藩伴读六年余，赐鉞君王念老儒。
禄厚养成閒意思，日长添得睡工夫。
匡方人家
董纪（明代）

流水溅溅白石滩，疏林红叶半凋残。溪边略彴山前屋，如在黄筌画里看。
颂古三十首 其二十四
释怀深（宋代）

上庵竖起拳头，赵州左眼半斤。下庵竖起拳头，赵州右眼八两。

君看陕府铁牛，何似嘉州大像。若谓总没诸讹，露柱灯笼合掌。
折股后呈诸友人
王翰（唐代）

忧患因身苦不知，折来未是学良医。垂堂自忽千金戒，大厦元非一木支。

凿齿自甘才半足，曾参深为不全悲。访君莫怪来常晚，遐轨从今不可追。
散步东村
陆游（宋代）

偶从北崦缭东岗，曳杖行歌踏夕阳。
一径入云多鹿迹，数家临水共渔梁。
野风萧瑟知秋早，社酒淋漓喜岁穰。
邻曲不须怜老惫，尚能寻句答年光。
得姬传先生书因寄管异之
鲍桂星（清代）

记室赋因皇甫重，彦和名藉沈公成。争如管子才难及，顿使前贤畏后生。
送周以言再入越中二首 其一
皇甫汸（明代）

湖山重到日，风景怅当时。越客清江上，犹吟吊鄂诗。
观澜阁为罗长卿题
刘才邵（宋代）

赣水出而激，交流虎城背。崎岖三百里，方脱滩石碍。

滔滔遂北之，远与西江会。扬澜在其北，拗怒两崖隘。

春天云气裂，拍岸山石碎。老蛟千丈强，擘水见光怪。

水初无定形，因势生万态。出石未入江，其间幸平快。

公家起高阁，下瞰铺练带。天光迷上下，山影分向背。

鱼行吹细浪，鹭下点晴黛。气象日夕佳，无一可拣汰。

独怜风动地，万窍杂号噫。虽微江涛壮，波山亦高大。

取名遂以此，用意知有在。西江天设险，雄绝难摹缋。

赖有醉翁词，卓伟盖当代。神清鸾鹤远，故里江山在。

后来挥翰手，顾岂易追配。因公索题诗，愧汗若方颒。

盛意难虚辱，轻作恐终悔。以兹进退间，捉笔久不黴。

牢辞既不获，聊复书梗概。圣言如大川，到海无边界。

百家或可观，时雨集沟浍。其馀复细琐，仅若坳浮芥。

学道当何从，于此贵不昧。如子识鉴高，终不钓滩濑。

定同昌黎公，去饱鲸鱼鲙。
和涂率修
刘诜（元代）

出郭意行何所归，史家园里得新诗。野香一径客稀到，秋兴满山僧不知。

老爱故人鸿得侣，愁欺短发叶辞枝。他年尚有经行约，莫忘西山见月时。
绮罗香 甲子上元前二夜对月寄姊
谈印梅（清代）

碧宇云轻，琼窗露重，深巷漏停银箭。挑菜传柑，客里物华催换。

尽他乡、火树星桥，总不入、离人心眼。况天涯、草草杯盘，良宵空负月如练。

还想故园千里，今夜清辉，不怕水遥山远。照到梅花，应见倚栏人面。

料年来、南浦情深，问谁共、西窗烛剪。想画堂、近日欢游，试灯箫鼓宴。
郑维心用张仲宗韵见赠复次其韵奉酬 其三
沈与求（宋代）

胸中饱世故，了了分白黑。十年客异县，中夜梦乡国。

买邻枕寒溪，此计吾犹及。大恐岁星恶，翻令销福德。

不如早移文，径效山庭勒。
咏史
陈普（宋代）

鸑鷟无声皇极差，消磨人物百千家。姑苏无限骚人楚，不罪延陵罪浣沙。
吕待制所居八咏·岁寒
王炎（宋代）

春阳竞妩媚，百卉颜色好。
凉秋风露来，往往竞枯槁。
一朝受霜风，脱落遽如扫。
特立金石姿，青青未尝老。
下视软美辈，摧折不自保。
古人几失言，疾风知劲草。
宿普光寺
张伯玉（宋代）

无端未得归林下，又向南言拥使麾。
夜宿禅关更萧洒，一轩寒月照清池。
岁夜咏怀，兼寄思黯
白居易（唐代）

遍数故交亲，何人得六旬。今年已入手，馀事岂关身。

老自无多兴，春应不拣人。陶窗与弘阁，风景一时新。
庚寅腊月二十九日饯孙晋卿宿清孝里晨起呈岩隐
陆文圭（元代）

驱马四十里，怅然临别情。举酒坐太息，岁月空峥嵘。

河流日浩浩，此地几送迎。老我白板扉，卿等致太平。

窗风吹酒醒，起视天未明。小星争馀光，残月西南倾。